**Molėtų rajono savivaldybės taryba**

**SPRENDIMAS**

**Dėl Molėtų rajono savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo**

2018 m. kovo   d. Nr.

Molėtai

**Projektas**

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi ir Lietuvos Respublikos vandens įstatymo 12 straipsnio 4 dalimi

Molėtų rajono savivaldybės taryba n u s p r e n d ž i a:

1. Patvirtinti Molėtų rajono savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisykles (pridedama).
2. Pripažinti netekusiu galios Molėtų rajono savivaldybės tarybos 2014 m. vasario 27 d. sprendimą Nr. B1-39 „Dėl Molėtų rajono savivaldybės žmonių saugaus elgesio vandenyje ir ant ledo taisyklių patvirtinimo“.

Savivaldybės meras

PATVIRTINTA

Molėtų rajono savivaldybės tarybos 2018 m. kovo d. sprendimu Nr.

**MOLĖTŲ RAJONO SAVIVALDYBĖS SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO TAISYKLĖS**

**I SKYRIUS**

**BENDROSIOS NUOSTATOS**

1. Molėtų rajono savivaldybės saugaus elgesio paviršinių vandens telkinių vandenyje ir ant paviršinių vandens telkinių ledo taisyklės (toliau – Taisyklės) nustato žmonių saugaus elgesio paviršinių vandens telkinių (toliau – vandens telkiniai) vandenyje ir ant paviršinių vandens telkinių ledo (toliau – ledo) reikalavimus.
2. Taisyklės galioja Molėtų rajono savivaldybės teritorijoje. Jų privalo laikytis visi fiziniai ir juridiniai asmenys.
3. Šios Taisyklės netaikomos dirbtiniams vandens telkiniams.
4. Šios Taisyklės netaikomos vykdant policijos, priešgaisrinės gelbėjimo tarnybos, aplinkos apsaugos užduotis, stichinių nelaimių ir kitų ekstremalių sveikatai situacijų padarinių likvidavimo metu, vykdant taisyklių kontrolės funkcijas.
5. Pagrindinės sąvokos:
   1. **maudykla –** paplūdimio vieta, skirta maudytis dideliam besimaudančių žmonių skaičiui maudymosi sezono metu;
   2. **paplūdimys** – patogus ilsėtis (sportuoti), maudytis smėlio, žvyro, žvirgždo ruožas, esantis aukščiau atabrado nuolaidžiame ežero ar upės krante, įrengtame laikantis higienos reikalavimų;
   3. **plaukiojimo priemonės** – laivai, kiti plaukiojimui naudojami (įskaitant ir plūduriuojančius) įrenginiai arba priemonės.
   4. **tarša** – dėl žmogaus veiklos tiesioginis ar netiesioginis medžiagų ar energijos patekimas į vandenį, orą ar žemę, galintis padaryti žalingą poveikį žmonių sveikatai, vandens ar žemės ekosistemų, priklausomų nuo vandens ekosistemų, kokybei, taip pat galintis padaryti žalą materialiajam turtui ir (arba) aplinkai ir (arba) apriboti galimybes teisėtai naudotis aplinka.
6. Kitos Taisyklėse vartojamos sąvokos atitinka Lietuvos Respublikos vandens įstatyme ir kituose teisės aktuose vartojamas sąvokas.

**II SKYRIUS**

**SAUGAUS ELGESIO PAVIRŠINIŲ VANDENS TELKINIŲ VANDENYJE REIKALAVIMAI**

1. Vandens telkiniuose ir poilsio vietose draudžiama:
   1. gadinti vandens telkiniuose arba prie jų esančius ženklus, iškabas, statinius, įrenginius, kitą esamą infrastruktūrą, plaukiojimo priemones;
   2. maudytis arba plaukioti plaukiojimo priemonėmis apsvaigusiems nuo alkoholio, narkotinių ar kitų toksinių medžiagų;
   3. plaukioti ant automobilių kamerų, rąstų, lentų ir kitų plaukioti nepritaikytų daiktų;
   4. plaukti arba bristi už maudymosi vietos pažymėtų ribų;
   5. maudytis, nardyti bei šokinėti iš plaukiojimo priemonės jai plaukiant;
   6. maudytis tamsiu paros metu;
   7. maudyti gyvūnus paplūdimiuose, maudyklose ir kitose uždraustose vietose;
   8. maudytis, esant draudžiamiesiems ženklams, kurie įspėja to nedaryti;
   9. maudytis vaikams iki 14 metų be suaugusio žmogaus priežiūros;
   10. palikti prie vandens be priežiūros mažamečius vaikus;
   11. teršti vandens telkinius ir jų pakrantes, skalbti skalbinius, plauti transporto priemones, kitus įrenginius ar daiktus;
   12. plaukioti mažaisiais, sportiniais, pramoginiais laivais, vandens motociklais, banglentėmis, burlentėmis, jėgos aitvarais, vandens dviračiais ir kitomis transporto priemonėmis tam neskirtose funkcinėse paplūdimių, maudyklų zonose;
   13. asmenims, neturintiems teisės vairuoti vandens motociklo, negalima nuomoti šios transporto priemonės;
   14. rengti stovyklavietes tam neskirtose vietose;
   15. kurti laužus, deginti žolę, šiukšles ir kitas atliekas;
   16. teršti aplinką buitinėmis ir kitomis atliekomis, statyti transporto priemones (automobilius, plaukiojimo priemones, dviračius ir pan.) tam neskirtose vietose;
   17. kelti pavojų poilsiautojų saugumui, trukdyti ilsėtis poilsiui skirtose vietose;
   18. užtverti, perkasti ar kitaip naikinti takus, kelius, vedančius prie vandens telkinių, poilsiaviečių, paplūdimių ir maudyklų;
   19. organizuojant vaikų turizmo renginius, privaloma laikytis Vaikų turizmo renginių organizavimo apraše nustatytų maudymosi reikalavimų.
2. Plaukiojimo priemonių naudojimą Vandens telkiniuose reglamentuoją Lietuvos Respublikos vandens įstatymo 13 straipsnis.

**III SKYRIUS**

**REIKALAVIMAI ŽMONIŲ ELGESIUI ANT PAVIRŠINIŲ VANDENS TELKINIŲ LEDO**

1. Asmenys ant ledo turi elgtis taip, kad nesukeltų pavojaus sau ir kitiems asmenims.
2. Ant užšalusių vandens telkinių draudžiama:
   1. važiuoti ar stovėti su motorinėmis transporto priemonėmis ant vandens telkinių ledo, pakrantės, išskyrus aplinkos apsaugos, krašto apsaugos, policijos, žuvivaisos, greitosios pagalbos ir gelbėjimo tarnybų, vykdančių tarnybines funkcijas, specifinius žiemos renginius organizuojančių organizacijų, žvejybinių organizacijų, tiriančių tuos vandens telkinius, telkinių nuomotojų ir nuomininkų, jų įgaliotų asmenų bei etatinių darbuotojų, vykdančių vandens telkinių apsaugą, transportą bei specialias neįgaliųjų vairuojamas mašinas, vykdyti kitą veiklą, neigiamai veikiančią vandens telkinius bei jų gyvuosius išteklius;
   2. važiuoti motorizuotomis transporto priemonėmis, išskyrus organizuojant renginius (turint renginiui organizuoti išduotą leidimą);
   3. lipti, vaikščioti, čiuožinėti, žvejoti, jei ledo storis mažesnis nei 7 cm, taip pat, kai ledas turi sniego priemaišų, nėra skaidrus, atlydžio metu;
   4. vienam eiti ant ledo tamsiu paros metu;
   5. palikti vaikus ant ledo be suaugusiųjų priežiūros;
   6. gręžti daug ekečių arti viena kitos ir būriuotis vienoje vietoje, kai ledas plonesnis kaip 30 cm.
   7. lipti ant ledo, neturint priemonių, kurių pagalba būtų galima išlipti ledui įlūžus;
   8. rengti čiuožyklas ant gilesnių negu vieno metro vandens telkinių;
   9. čiuožyklą eksploatuojanti ar renginius ant užšalusių vandens telkinių organizuojanti organizacija privalo užtikrinti žmonių saugumą. Jei ledo storis ar jo struktūra kelia pavojų žmogaus gyvybei, čiuožyklos eksploatacija ar ant ledo organizuojami renginiai turi būti sustabdyti.
3. Iškirtus eketę, būtina ją pažymėti visiems žmonėms aiškiu būdu.

**IV SKYRIUS**

**ATSAKOMYBĖ**

1. Asmenys, pažeidę šias Taisykles, atsako Lietuvos Respublikos įstatymų ir kitų teisės aktų nustatyta tvarka.
2. Atsakomybė už šių Taisyklių pažeidimus numatyta Lietuvos Respublikos administracinių teisės pažeidimų kodekso 491 straipsnyje.
3. Taisyklių laikymosi kontrolę užtikrina Molėtų rajono savivaldybės administracijos įgalioti pareigūnai, Utenos apskrities vyriausiojo policijos komisariato Molėtų rajono policijos komisariato pareigūnai, o Molėtų rajone - seniūnai.

**V SKYRIUS**

**BAIGIAMOSIOS NUOSTATOS**

1. Taisyklės gali būti papildomos ir keičiamos Savivaldybės tarybos sprendimu.